Նրանք շարժվեցին գետափի խոնավ մարգագետնի եզրով։ Երբ նա պատանի էր, այս մարգագետնի վրա քուրդ բանվորների հետ ձիարշավներ էին կազմակերպում։ Երկու թիմի բաժանվելով, հեծյալները նիզակների փոխարեն երկար փայտեր վերցնելով, ձիամարտեր էին վարում։ Չնայած Նուբարը բարձրահասակ էր և ուժեղ, նա ոչ մի հակում չուներ սպորտի հանդեպ և գերադասում էր զբաղվել կալվածքի կառավարմամբ ու մշակել զարգացման ծրագրերը: Այդուհանդերձ, նա գալիս էր դիտելու այդ մրցումները և հպարտանում էր Վարդանի ճարպկությամբ։